Informácia o priebehu a výsledkoch pracovnej návštevy
predsedu vlády Slovenskej republiky Roberta Fica vo Francúzskej republike
2. októbra 2007

Dňa 2. októbra 2007 sa uskutočnila pracovná návšteva predsedu vlády (PV) SR Roberta Fica vo Francúzskej republike (FR), počas ktorej sa stretol s francúzskym prezidentom Nicolasom Sarkozym. Partneri sa v rozhovore venovali otázkam bilaterálnej spolupráce a možnosti jej rozšírenia na strategické partnerstvo. R. Fico informoval N. Sarkozyho o príprave SR na vstup do Európskej menovej únie a Schengenského priestoru. Ďalšia časť rozhovorov bola zameraná na aktuálne otázky Európskej únie a zahraničnopolitického diania.

Informácia:

Počas rokovania francúzska strana potvrdila, že prezident N. Sarkozy v 1. štvrťroku 2008 uskutoční historicky prvú návštevu francúzskeho prezidenta v SR.

Predseda vlády SR R. Fico vyzdvihol prínos francúzskych firiem, ktoré investujú do slovenskej ekonomiky. Konštatoval, že veľké možnosti na vzájomnú spoluprácu ponúka sektor energetiky. Zdôraznil, že obidve krajiny majú rovnaký názor na využívanie jadrovej energie, ktorú považujú za energiu budúcnosti. Aj z tohto dôvodu by SR privítala na zasadnutí Európskeho jadrového fóra, ktoré sa uskutoční 26. - 27. 11. 2007 v Bratislave, účasť francúzskych zástupcov na čo možno najvyššej úrovni. Slovensko má záujem o dostavbu dvoch blokov jadrovej elektrárne a výstavbu novej jadrovej elektrárne, čo vytvára veľký priestor aj pre francúzske spoločnosti. Perspektívy rozšírenej spolupráce sa črtajú aj po uzavretí dvoch blokov jadrovej elektrárne Jaslovské Bohunice napr. pri výstavbe komplikovaných zariadení potrebných pre dovoz elektrickej energie z Ukrajiny.

Francúzsky prezident N. Sarkozy konštatoval blízkosť politických a ekonomických záujmov oboch krajín a navrhol uzavrieť so SR strategické partnerstvo. Zdôraznil, že takéto partnerstvo by bolo výhodné nielen pre SR, ale aj pre FR a zároveň by najlepším spôsobom zaručilo energetickú nezávislosť SR. Konkrétnym vyjadrením strategického partnerstva by bolo podpísanie dohôd v oblasti energetiky, poľnohospodárstva a obrany. 

Predseda vlády SR R. Fico informoval partnera o stave prípravy SR na vstup do eurozóny. Zavedenie meny euro k 1. 1. 2009 predstavuje pre SR hlavnú politickú prioritu a podľa názoru slovenského premiéra je dosiahnutie tohto cieľa z hľadiska plnenia jednotlivých maastrichtských kritérií reálne. Slovensko však odmieta nové, dodatočné kritériá. Od partnerov v EÚ očakáva spravodlivé posudzovanie na základe tých istých kritérií a princípov, ako to bolo v prípade krajín, ktoré vstupovali do eurozóny v minulosti. Predseda vlády SR R. Fico požiadal Francúzsko o podporu najmä z hľadiska zachovania stanoveného spôsobu hodnotenia. N. Sarkozy potvrdil, že Francúzsko jednoznačne podporuje slovenský zámer zaviesť euro v plánovanom termíne. Zdôraznil, že FR bude presadzovať, aby SR vstúpila do eurozóny za rovnakých podmienok ako to bolo v prípade vstupu Slovinska, bez zavádzania ďalších nových kritérií.
	Francúzsky prezident tiež vyjadril plnú podporu rozšíreniu Schengenského priestoru. Dodal však, že rozšírenie Schengenu bude mať zmysel iba vtedy, ak jeho  dôsledkom bude vytvorenie spoločnej migračnej politiky EÚ.

Francúzsko má veľký záujem, aby sa vývoj v EÚ zdynamizoval. Veľké nádeje vkladá do obnovenia a oživenia vzťahov s krajinami strednej a východnej Európy. N. Sarkozy pozná dobre mentalitu Stredoeurópanov a je presvedčený, že tieto krajiny majú na základe svojej historickej skúsenosti s totalitným režimom obrovský potenciál rozhýbať a meniť Európu. FR chce preto zintenzívniť svoju prítomnosť v stredoeurópskom regióne a uzavrieť s týmito krajinami  politické spojenectvo. 

V súvislosti s procesmi, ktoré prebiehajú v súčasnom období v Európe, predstavil prezident N. Sarkozy svoj projekt zriadiť „Skupinu múdrych.“ Vznik takéhoto nezávislého grémia zdôvodnil potrebou dôkladnejšej diskusie o budúcnosti EÚ, pretože hlavy štátov a vlád nemajú čas zaoberať sa hlbšie poslaním a cieľmi EÚ v dlhodobej perspektíve, ani charakterom jej obrannej politiky. Francúzsko chce presadzovať prijatie novej obrannej stratégie EÚ, ako aj novej stratégie vonkajších vzťahov. Zo slovenskej strany bola vyjadrená podpora francúzskej iniciatíve vytvoriť „Skupinu múdrych.“ 

Vo vzťahu k spoločnej zahraničnej a bezpečnostnej politike (SZBP) EÚ predseda vlády R. Fico pripomenul, ako ťažko sa hľadá spoločný postoj krajín EÚ v tak zložitých otázkach, akými sú Irak alebo Kosovo. Zdôraznil význam Francúzska a ďalších veľkých krajín EÚ pre formovanie a zefektívnenie SZBP. Konštatoval, že SR má záujem tvoriť a presadzovať zahraničnú politiku prostredníctvom EÚ. Otázku budúceho vývoja SZBP zasadil do kontextu činnosti „Skupiny múdrych.“ 

Záver:

Rokovania predsedu vlády SR R. Fica s prezidentom FR N. Sarkozym potvrdili veľmi dobrú úroveň bilaterálnych vzťahov. Dôkazom záujmu oboch strán o zintenzívnenie dialógu na najvyššej úrovni sa stal prísľub N. Sarkozyho, že v 1. štvrťroku 2008 uskutoční historicky prvú návštevu francúzskeho prezidenta v SR. Partneri sa vyslovili za pokračovanie spolupráce vo všetkých oblastiach. 

Dôležitým prínosom k posilneniu slovensko-francúzskych vzťahov je ponuka prezidenta N. Sarkozyho uzavrieť so SR strategické partnerstvo, v rámci ktorého by FR uzavrela so SR dohody v oblasti energetiky, poľnohospodárstva a obrany.

Značná časť rozhovorov bola venovaná ekonomickej spolupráci. Slovensko víta investície FR do svojej ekonomiky. Má taktiež záujem o dostavbu dvoch blokov jadrovej elektrárne a výstavbu novej, čo vytvára veľký priestor pre francúzske spoločnosti. R. Fico požiadal francúzsku stranu o účasť na čo možno najvyššej úrovni na zasadnutí Európskeho jadrového fóra, ktoré sa uskutoční v novembri v Bratislave.

Obaja partneri potvrdili blízkosť postojov v otázkach ďalšieho smerovania EÚ. Predseda vlády R. Fico podporil iniciatívu prezidenta N. Sarkozyho zriadiť „Skupinu múdrych“. Slovensko má podporu Francúzska vo svojom zámere zaviesť spoločnú menu euro od 1. 1. 2009 a vstúpiť do Schengenského priestoru v stanovenom termíne, ak budú splnené príslušné podmienky.